Formålet med dette forslag til Rådets gennemførelsesafgørelse er at få medlemsstaterne til at underkaste AB-CHMINACA kontrolforanstaltninger og strafferetlige sanktioner efter national lovgivning i overensstemmelse med deres forpligtelser i henhold til De Forenede Nationers konvention af 1971 om psykotrope stoffer.

Ud fra anmærkningerne i risikovurderingsrapporten finder Kommissionen det berettiget, at stoffet underkastes kontrolforanstaltninger i hele Unionen. Ifølge risikovurderingsrapporten er AB-CHMINACA's akutte toksicitet så høj, at stoffet kan skade enkeltpersoners sundhed alvorligt.

I henhold til artikel 8, stk. 1, i Rådets afgørelse 2005/387/RIA skal Kommissionen senest seks uger efter datoen for modtagelsen af risikovurderingsrapporten fremlægge enten et initiativ for Rådet med henblik på at få indført kontrolforanstaltninger over for de nye psykoaktive stoffer i Unionen eller en rapport, hvori den redegør for, hvorfor den ikke anser et sådant initiativ for nødvendigt. I henhold til Domstolens dom af 16. april 2015 i de forenede sager C-317/13 og C-679/13 skal Europa-Parlamentet høres forud for vedtagelsen af en retsakt baseret på artikel 8, stk. 1, i Rådets afgørelse 2005/387/RIA.

·AB-CHMINACA er et syntetisk cannabinoid. Det har lignende virkninger som THC, der er ansvarlig for de vigtigste psykoaktive virkninger af cannabis, men med yderligere livstruende toksicitet. AB-CHMINACA er højpotent, og det store og varierende indhold af stoffet i blandinger til rygning giver en stor risiko for forgiftning.

Rådets afgørelse 2005/387/RIA om udveksling af oplysninger om, risikovurdering af og kontrol med nye psykoaktive stoffer fastsætter en tretrinsprocedure, som kan munde ud i, at et nyt psykoaktivt stof underkastes kontrol i Unionen.

under henvisning til udtalelse fra Europa-Parlamentet, og

ud fra følgende betragtninger:

(1)I overensstemmelse med artikel 6 i afgørelse 2005/387/RIA udarbejdede det udvidede videnskabelige udvalg under Det Europæiske Overvågningscenter for Narkotika og Narkotikamisbrug (EMCDDA) på et særligt møde en risikovurderingsrapport om det nye psykoaktive stof N-(1-amino-3-methyl-1-oxobutan-2-yl)-1-(cyclohexylmethyl)-1H-indazol-3-carboxamid (AB-CHMINACA), som efterfølgende blev forelagt Kommissionen og Rådet den 14. november 2017.

(2)AB-CHMINACA er et syntetisk cannabinoid. Det har lignende virkninger som THC, der er ansvarlig for de vigtigste psykoaktive virkninger af cannabis, men med yderligere livstruende toksicitet. AB-CHMINACA er højpotent, og det store og varierende indhold af stoffet i blandinger til rygning giver en stor risiko for forgiftning.

(3)AB-CHMINACA har været tilgængeligt i Den Europæiske Union i hvert fald siden april 2014 og er blevet fundet i 24 medlemsstater. På grund af AB-CHMINACA's karakteristika, er det sandsynligt, at der er mange flere forekomster, men der screenes normalt ikke for dette stof. I de fleste tilfælde blev stoffet beslaglagt som plantebaseret materiale, men det blev også beslaglagt i pulverform og i mindre omfang i andre fysiske former (f.eks. som væske og trækpapir (blotters)). Der er foretaget flere end 4600 beslaglæggelser i Unionen.

(4)Seks medlemsstater har indberettet i alt 31 dødsfald med relation til AB-CHMINACA. Ved mindst ni af dødsfaldene var AB-CHMINACA enten dødsårsagen eller en sandsynlig medvirkende årsag. Herudover har fire medlemsstater indberettet syv akutte ikkedødelige forgiftninger relateret til AB-CHMINACA. På grund af AB-CHMINACA's karakteristika er det sandsynligt, at ikkedødelige forgiftninger og dødsfald ikke opdages eller ikke indberettes i fuldt omfang.

(5)Der foreligger ingen specifikke oplysninger om organiserede kriminelle gruppers forbindelse til fremstilling, distribution (ulovlig handel) og levering af AB-CHMINACA i Unionen. De foreliggende oplysninger tyder på, at AB-CHMINACA produceres af kemiske virksomheder i Kina.

(6)AB-CHMINACA sælges typisk i små mængder og engrosmængder under forskellige mærkenavne som et "legalt rusmiddel" i blandinger til rygning og som pulver via "head shops" og via internettet som en "legal" erstatning for cannabis. Det kan også sælges direkte på det ulovlige narkotikamarked. Da disse produkter sjældent angiver ingredienserne, vil de fleste brugere være uvidende om, at de anvender et syntetisk cannabinoid i almindelighed og i særdeleshed AB-CHMINACA.

(7)AB-CHMINACA har ikke nogen anerkendt anvendelse som humanmedicinsk lægemiddel eller veterinærlægemiddel i Unionen eller, så vidt vides, noget andet sted. Så vidt vides kan AB-CHMINACA ikke anvendes til andre formål end som analysereferencestandard og i videnskabelig forskning.

(8)Det fremgår af risikovurderingsrapporten, at mange af de spørgsmål vedrørende AB-CHMINACA, som skyldes manglen på data om risiciene for enkeltpersoner, risiciene for folkesundheden og samfundsmæssige risici, kunne besvares ved hjælp af yderligere forskning. De foreliggende oplysninger og den foreliggende dokumentation om de sundhedsmæssige og sociale risici, som stoffet frembyder, er tilstrækkeligt grundlag til at underkaste AB-CHMINACA kontrolforanstaltninger i hele Unionen.

(9)AB-CHMINACA er ikke på listen over stoffer, som ifølge De Forenede Nationers enkeltkonvention af 1961 angående narkotiske midler eller De Forenede Nationers konvention af 1971 om psykotrope stoffer skal underkastes kontrol. Stoffet er i øjeblikket under vurdering i FN-systemet og blev gennemgået på det 39. møde i WHO's Ekspertudvalg for Narkotikaafhængighed (ECDD), som blev afholdt fra den 6. til den 10. november 2017 i Genève. Dette er ikke til hinder for, at Unionen vedtager en afgørelse om at underkaste stoffet kontrolforanstaltninger.

(10)Eftersom 18 medlemsstater fører kontrol med AB-CHMINACA i henhold til deres nationale lovgivning om narkotikakontrol, og tre medlemsstater benytter andre lovgivningsforanstaltninger til at føre kontrol med AB-CHMINACA, vil det, hvis stoffet underkastes kontrolforanstaltninger i hele Unionen, bidrage til at undgå problemer med grænseoverskridende lovhåndhævelse og retligt samarbejde og give beskyttelse i Unionen mod de farer, som stoffets tilgængelighed og brug af stoffet kan indebære.

(11)Afgørelse 2005/387/RIA tillægger Rådet gennemførelsesbeføjelser for at kunne reagere hurtigt og på grundlag af ekspertise på EU-plan på fremkomsten af nye psykoaktive stoffer, som medlemsstaterne har påvist og indberettet, ved at underkaste disse stoffer kontrolforanstaltninger i hele Unionen. Da betingelserne og proceduren for at udløse udøvelsen af sådanne gennemførelsesbeføjelser er opfyldt, bør der vedtages en gennemførelsesafgørelse for at underkaste AB-CHMINACA kontrolforanstaltninger i hele Unionen.

(12)Danmark er bundet af afgørelse 2005/387/RIA og deltager derfor i vedtagelsen og anvendelsen af denne afgørelse.

(13)Irland er bundet af afgørelse 2005/387/RIA og deltager derfor i vedtagelsen og anvendelsen af denne afgørelse.

(14)Det Forenede Kongerige er ikke bundet af afgørelse 2005/387/RIA og deltager derfor ikke i vedtagelsen og anvendelsen af nærværende afgørelse, og afgørelsen er ikke bindende for og finder ikke anvendelse i Det Forenede Kongerige —

VEDTAGET DENNE AFGØRELSE:

Artikel 1

Det nye psykoaktive stof N-(1-amino-3-methyl-1-oxobutan-2-yl)-1-(cyclohexylmethyl)-1H-indazol-3-carboxamid (AB-CHMINACA) underkastes kontrolforanstaltninger i hele Unionen.

Artikel 2